# Årsplan 2025 for Rødt Nordre Aker

Høsten 2024 ble preget av mange møter rundt stortingslister og arbeidsprogram, og i 2025 vil vi gå inn i valgår. Vi skal arrangere valgkamp, men også aktivere medlemsmassen, holde medlemsmøter og gjøre studier. Vi har også politisk representasjon gjennom bydelsutvalget, og kan bruke denne til å påvirke lokale saker. Samtidig skal vi ikke glemme det nasjonale og det internasjonale perspektivet – verden er i rask endring, og vi ønsker å forstå for å skjønne hva som kan komme.

Planen skal sees som et rammeverk for aktivitetene RNA vil prioritere i 2025. I tillegg vil styret følge

opp løpende aktuelle saker i bydelen og revidere årsplanen i henhold til dette.

## Bydelsarbeidet

Etter valget 2023 fikk Rødt Nordre Aker en representant i bydelsutvalget, representant i miljø, plan og samferdselskomiteen, og observatør i helse og sosialkomiteen og kultur og oppvekstkomiteen. Bydelsutvalget har et knapt 8-7 borgerlig flertall, hvilket betyr at dersom vi greier å samle de rød-grønne og overbeviser minst en av de borgerlige, kan vi få gjennomslag. Vi vil derfor fortsette opposisjonssamarbeidet med de rød-grønne som ble etablert i året som var.

Det er i stor grad overlapp mellom lagsstyret og valgte representanter, så det har fungert å bruke litt av styremøtene til å koordinere bydelspolitikk. Dette må vurderes løpende etter utskiftning av representanter og lagsstyre. Om laget skulle ønske det, kan vi bruke deler av medlemsmøter til å orientere om lokalpolitiske saker.

## Nye Rikshospitalet og Ullevål sykehus

Vår bydel preges sterkt av planene om det nye Rikshospitalet ved Gaustad og nedleggingen av Ullevål sykehus. Her ledes arbeidet av en egen aksjonskomite, og i 2024 har vi vært aktive i kampen om raseringen av Lindekollen, og å støtte opp om aksjoner ved Ullevål sykehus. Denne kontakten bør følges opp. Vi er også i god dialog i aksjonsgruppen mot salg av Ullevål. I denne saken vil styret samarbeide med bystyregruppa og tilliggende bydeler.

## Boligpolitikk

Det er nå omtrent umulig for folk med normal inntekt å kjøpe eller leie en vanlig bolig i Oslo, spesielt for yngre. Man trenger hjelp fra arv, foreldre eller andre for å få det til. Samtidig vet vi at det finnes alternative modeller for fordeling og administrasjon av boliger som ikke er markedsbaserte, hvor prisene er mye lavere, blant annet i København, Wien og Berlin. I 2024 kom vi ikke så langt med dette, men vi har opprettet kontakt med Gamle Oslo og ser på muligheten for å lage et studieopplegg og løfte saken.

## Økonomi

Venstrepopulismen på 2010-tallet var preget av datidens økonomiske forhold, da styringsrenter rundt null prosent gjorde det mulig for en stat å ta opp billige lån for å investere i infrastruktur, og på denne måten unngå å ta den distribusjonelle konflikten. Slik er det ikke lenger. Det er ikke lengre billig å låne penger, og vi må i større grad gjøre harde prioriteringer og ta klassekonflikten for å oppnå det vi vil. For å ruste oss til dette, må vi lære mer om økonomi.

## Stormaktspolitikk og militarisme

Vestlig imperialisme har i 500 år dominert og undertrykt mennesker over hele verden. I dag er USAs globale hegemoni i økonomisk og politisk tilbakegang, noe som fører til en farlig opprusting i et forsøk på å bevare sin posisjon som verdens ubestridte leder. Våpenkappløp, stormaktsrivalisering og dagens kriger og konflikter må forstås i lys av dette. Vi ønsker å vite mer om dette for å bedre analysere dagens situasjon.

## Medlemsmøter

Medlemsmøter er en god måte å samle medlemmene våre. I fjor fikk vi til ni medlemsmøter, tre med tema og innledere. Dette er nok litt for høy ambisjon i et valgår, men vi bør greie 4-6 møter i 2025.

Mulige temaer:

* Forskjellsnorge og økonomi
* Sykelønn og arbeidsmedisin
* Boligpolitikk
* Stormaktspolitikk
* Sykehuspolitikk
* Valgkampskolering

I fjor arrangerte vi juleavslutning, som ble godt mottatt og var en fin måte å samle laget på. I år foreslår vi at vi setter som ambisjon å arrangere sommeravslutning og juleavslutning.

Styret i Rødt Nordre Aker